Wisdom Bowls Club

Objektif

Objektif penubuhan kelab ini adalah untuk menumpukan perhatian kepada pembangunan dan kemajuan sukan Boling Padang di peringkat remaja dan akar umbi khususnya para penuntut sekolah dan kanak-kanak. Sejak ia ditubuhkan pada tahun 2012, WBC telah berjaya mencungkil banyak bakat baru khususnya para remaja yang berpotensi dalam sukan ini. 
Antara usaha yang telah dilakukan WBC untuk tujuan tersebut adalah dengan menyertai Karnival Sukan Hyundai anjuran Setia Motor Sdn Bhd yang dikelolakan RIZIQ Event Management di Daerah Temburong dan Daerah Tutong pada tahun 2013. Di karnival tersebut, WBC memperkenalkan sukan boling padang kepada orang ramai yang kebanyakannya masih belum mengetahui tentang sukan tersebut.
Selain menumpukan perhatian kepada golongan remaja, WBC juga tidak melupakan para pemain di peringkat pelapis dan pertengahan umur. Mereka yang sudah dianggap senior dan dewasa turut diberikan latihan yang berterusan agar menjadi seorang pemain boling padang yang berkaliber supaya dapat diketengahkan untuk menjadi wakil negara pada satu hari nanti.
WBC akan terus mencari inisiatif untuk menambah bilangan pemain remaja pada setiap tahun dengan mempelbagai usaha mengenalpasti bakat dan potensi pemain remaja diperingkat akar umbi terutamanya peringkat sekolah Menengah.

Presiden

Awang Haji Johari Awang Achee merupakan presiden yang pertama sejak WBC ditubuhkan pada 2012. 
Beliau ialah seorang pesara sejak bulan Mei 2016. Jawatan terakhir beliau dalam perkhidmatan bersama Kerajaan Brunei adalah sebagai Pengarah Balai Kenangan Al-Marhum Sultan Omar 'Ali Saifuddien Sa'adul Khairi Waddien iaitu sebuah jabatan di Pejabat Kebawah Duli Yang Maha Mulia Paduka Seri Baginda Sultan Dan Yang Di-Pertuan Brunei Darussalam. Sebelum itu, beliau juga ialah mantan Penolong Pengarah Sekretariat ASEAN di Jakarta, Indonesia. Beliau juga pernah dilantik sebagai Pengerusi ABU Asia-Pacific Broadcasting Union News Group, Timbalan Pengarah Radio Televisyen Brunei, General Manager Merangkap Group Editor-In-Chief The Brunei Times dan Beliau juga pernah menjadi stake holders New Brunei Daily. 
Di samping tugasan rasmi beliau sebagai penjawat awam, Awang Haji Johari juga ialah penggiat bidang penulisan umum. Beliau juga pernah menerbitkan beberapa buah rencana termasuk beberapa artikel dan buku hasil tulisan dan karya beliau sendiri. Antara genre penulisan beliau yang pernah diterbitkan ialah perkara yang berkaitan dengan bidang penyiaran televisyen, isu domestik dan ASEAN. Beliau juga masih aktif dalam bidang penulisan skrip dokumentari TV di samping menulis puisi untuk koleksi peribadi beliau sendiri.

Johari Haji Bungsu

Johari Haji Bungsu merupakan Timbalan Presiden Ke-II WBC sejak awal penubuhan kelab ini pada tahun 2012. Beliau juga ialah Pengurus syarikat RIZIQ Event Management. Syarikat miliknya sering diberikan kepercayaan oleh pihak kerajaan, persatuan-persatuan sukan, kelab-kelab sukan dan orang perseorangan untuk menguruskan dan mengendalikan serta menganjurkan beberapa aktiviti dan kejohanan sukan di Brunei sama ada di peringkat domestik, serantau dan antarabangsa.
Dalam sukan boling padang, beliau pernah menjadi pelopor kepada penganjuran boling padang antarabangsa di Brunei pada tahun 2012 yang turut menyaksikan penyertaan beberapa pasukan dari luar negara seperti Emiriah Arab Bersatu (UAE), Macau, Malaysia dan Thailand.
Pada lewat petang hari Khamis, 28 Julai 2016 bersamaan 23 Syawal 1437H, WBC dikejutkan dengan berita kematian Timbalan Presiden ke-II mereka ini pada sekitar jam 7 malam. Beliau yang berasal dari Daerah Limbang, Sarawak, Malaysia dilahirkan pada 7 Oktober 1969 telah menghempuskan nafas terakhirnya pada usia 46 tahun. Allahyarham Johari disahkan meninggal dunia selepas dilaporkan rebah akibat serangan penyakit jantung pada minit ke-33 dalam perlawanan bola sepak persahabatan ketika mewakili pasukan Al-Idrus FC menentang MS PDB di Stadium Hassanal Bolkiah, Gadong. Pemergian beliau merupakan satu kehilangan besar dalam sukan Brunei Darussalam dan ianya sangat dirasai oleh golongan penggiat sukan di Brunei.
Beliau dikenali kerana aktif memperjuangkan dan memartabatkan kemajuan sukan bola sepak di Brunei bahkan turut mendapat pujian dan diingati oleh segenap lapisan pemain dan pegawai yang pernah bertugas bersama beliau. Allahyarham meninggalkan seorang balu dan 3 orang anak. Jenazah Allahyarham dikebumikan di Tanah Perkuburan Orang-Orang Islam Kampung Terunjing, Brunei.

Trofi Persahabatan WBC-Kelab Panaga Kali Pertama 2017

Pada 30 April 2017, Buat kali pertamanya WBC dan Kelab Boling Padang Panaga berganding bahu menganjurkan Kejohanan Boling Padang Trofi Persahabatan WBC-Kelab Panaga Kali Pertama 2017 yang berlangsung di Gelanggang Boling Padang Panaga. 16 buah pasukan menyertai kejohanan yang dibahagikan kepada 4 kumpulan. 7 daripada pasukan tersebut adalah daripada Kelab Boling Padang Panaga manakala selebihnya dipenuhi oleh pasukan daripada WBC.
Pasukan WBC-Toucha gandingan Hjh Amalia dan Nur Uzma Khadijah muncul juara Divisyen Cup manakala Mike Dawson dan Paul Rigney daripada Pasukan Panaga Team Three merangkul gelaran juara Divisyen Plate. 
Idea asal mengadakan kejohanan ini ialah hasil perundingan tidak formal wakil WBC bersama dengan Pengerusi Panaga Lawn Bowls Society, Neil Lynch pada awal April 2017 dan akhirnya satu tarikh dipersetujui untuk mengadakan kejohanan tersebut. Walaupun masa untuk membuat persiapan kurang daripada sebulan, namun kejohanan ini berjaya diadakan dengan lancar tanpa sebarang masalah. Presiden WBC, Haji Johari menyahut permintaan Kelab Boling Padang Panaga untuk mengadakan kejohanan ini setiap tahun sebagai aktiviti tahunan WBC dan Kelab Panaga. Selain bergiat aktif dalam sukan, kejohanan ini juga dihasrat akan dapat menjadi mekanisme buat kedua buah kelab mengeratkan hubungan silaturrahim selain menimba pengalaman bermain di atas padang rumput yang dilihat jauh lebih mencabar.
Pada tahun 2018, Damian Brady dan Tobias bin Tahal dari pasukan Panaga Bowls Club muncul juara terbaru apabila menewaskan WBC di perlawanan akhir.

Piala Presiden WBC

Kejohanan Piala Presiden ini merupakan projek tahunan WBC dengan kerjasama KSKK PL dalam usaha mengeratkan hubungan silaturahim kedua buah kelab dari negara berjiran. Trofi Piala Presiden ini merupakan sumbangan peribadi Presiden WBC, Awang Haji Johari Achee dan akan terus dipertandingkan untuk tahun-tahun yang akan datang.
 Edisi Kedua Piala Presiden edisi kedua diadakan pada tahun 2016 dan sekali lagi dilangsungkan di Labuan, Malaysia. Di edisi kali ini, WBC telah mencapai persetujuan untuk menambah kategori Remaja Bawah Umur 20 Tahun. Memandangkan KSKK PL tiada pemain remaja, maka kategori tambahan ini akan diadakan bersama dengan Persatuan Lawn Bowls Labuan yang turut bersetuju untuk membariskan 7 orang pemain remaja. Kategori ini diilhamkan semasa Mesyuarat Agong Pertama WBC pada 2016 sebagai jalan untuk memberi peluang dan pendedahan kepada pemain remaja khususnya mereka yang berumur 20 tahun ke bawah untuk menimba ilmu dan pengalaman bertanding menentang pemain luar negara di arena antarabangsa.